ངོས་ནས་རྒྱ་ནག་གི་སྤྱི་ཚོགས་ལ་དེ་བས་གུ་ཡངས་ཆེ་རུ་འགྲོ་བ་དང་།མཐར་ཐུག་མང་གཙོ་ཅན་དུ་འགྱུར་ཤུགས་ཆེ་རུ་འགྲོ་བའི་རེ་བ་བྱེད་ཀྱི་ཡོད།རྒྱ་ནག་གི་འགྱུར་བའམ།སྒྱུར་བཅོས་དེ་དག་གྱེན་ལོག་གི་བྱེད་སྟངས་སོགས་ཡོ་འཁྱོམ་ཆེན་པོའི་རིགས་མེད་པའི་ཐོག་ནས་དགོས་རྒྱུ་གལ་ཆེན་པོ་ཡིན་པ་ངས་ལོ་མང་སྔོན་ནས་བརྗོད་ཟིན།དེ་ནི་རྒྱ་མི་རིགས་སྨོས་ཅི།འཛམ་གླིང་གི་མི་སྡེ་སྤྱིའི་ཐུན་མོང་གི་ཁེ་ཕན་ཡང་ཡིན།རྒྱ་ནག་འདི་ཉིད་ཨེ་ཤ་ཡའི་ས་ཁུལ་དང་།རྒྱལ་སྤྱིའི་ནང་སྟོབས་ཤུགས་ཤིག་ཏུ་གྱུར་པ་དང་ཆབས་ཅིགདེ་དང་འབྲེལ་བའི་གནད་དོན་ཐོག་སེམས་འཚབ་དང་།དོགས་པ་རྣམ་རྟོགའཇིགས་སྣང་སོགས་ཡོང་གི་ཡོད་པ་རེད།དངངས་འཚབ་དེ་དག་མེད་པ་བཟོ་ཆེད་རྒྱལ་སྤྱིའི་ཨོ་ལམ་པིཀ་རྩེད་འགྲན་གྱི་མགྲོན་བདག་བྱེད་པ་དང་།འཛམ་གླིང་ཐོག་གསལ་བཤད་ཀྱི་དྲིལ་བསྒྲགས་ཇི་ཙམ་བྱས་ཀྱང་ཕན་ཐོགས་ཡོང་མི་ཐུབ།རྒྱ་གཞུང་གི་སྤྱི་དམངས་སྤྱི་དང་།ལྷག་པར་དུ་གྲངས་ཉུང་མི་རིགས་རྣམས་ལ་ཇི་སྲིད་སྤྱི་ཚོགས་དང་།ཆབ་སྲིད་ཀྱི་ཐོབ་ཐང་སོགས་རང་དབང་ཁག་ལ་ལོངས་སུ་སྤྱོད་དབང་མ་བྱུང་བ་དེ་སྲིད་དུ་རྒྱ་ནག་དེ་ཞི་བདེ་དོན་དུ་གཉེར་མཁན་དང་།ཕན་ནུས་ལྡན་པའི་མདུན་བསྐྱོད་ཀྱི་སྟོབས་ཤུགས་ཤིག་ཡིན་པ་འཛམ་གླིང་གིས་ཁས་ལེན་བྱ་རྒྱུར་དཀའ་ངལ་མུ་མཐུད་གནས་རྒྱུ་རེད།